Darius Mažintas

Išsilavinimas

1988 m. įstojo į Nacionalinę M. K. Čiurlionio menų mokyklą, 2000 m. baigė B. Dvariono muzikos mokyklą ir tų pačių metų rudenį pradėjo studijas Lietuvos muzikos ir teatro akademijoje. 2005–2006 metais Darius Mažintas stažavosi Džiuzepės Verdžio konservatorijoje Milane, Italijoje. 2010 m. baigė meno aspirantūros studijas Lietuvos muzikos ir teatro akademijoje ir įgijo meno licenciato laipsnį.

Veikla

2006–2010 m. Darius Mažintas organizavo edukacinį projektą „Muzikinio paveldo pristatymas Vilniaus bendrojo lavinimo mokyklose“. Šis projektas buvo skirtas klasikinės muzikos sklaidai tarp jaunimo. Darius Mažintas šį edukacinį klasikinės muzikos skaidos projektą įgyvendino Klaipėdos, Kauno, Panevėžio, Ukmergės, Utenos, Trakų bendrojo lavinimo ir muzikos mokyklose.
2007–2010 m. kartu su su žmona Ugne Sabaityte buvo vienas iš VšĮ „Naujoji muzikų karta“ įkūrėjų, organizavo koncertų serijas ne tik pagrindinėse didžiųjų Lietuvos miestų salėse, bet ir įvairiose pasaulio koncertų salėse, tokiose kaip Berlyno filharmonija, Niujorko Carnegie Hall, Londono Wigmore Hall ir kitose. 2010 metų gruodžio mėn. įsteigė koncertinę įstaigą VšĮ „Culture Live", propaguojančią klasikinę muziką, prie profesionalios muzikinės kultūros tradicijų ugdymo, siekiančią įtvirtinti Lietuvos, kaip aukštą muzikinę kultūrą puoselėjančios valstybės, įvaizdį užsienyje. Organizuoja koncertus. Į Lietuvą pakvietė įvairius pasaulinio garso atlikėjus. Mažinto kvietimu Lietuvoje koncertavo Ivo Pogoreličius, Valerijus Afanasjevas, Pavelas Koganas su Maskvos valstybiniu simfoniniu orkestru.
Surengė keletą labdaringų koncertų. Surinktos lėšos buvo panaudotos Kauno klinikinės ligoninės Vaikų pulmonologijos skyriui įrengti bei kitiems tikslams. 2011 metais Kauno valstybinėje filharmonijoje surengė koncertą „Džiazas išlikimui“. 2011 metais koncerto metu beglobiams gyvūnams buvo suaukota virš 4 tūkstančių litų. 2012 m. projektas pratęstas koncertu „Muzikos išlikimui“. Lėšos, surinktos už bilietus, buvo skirtos beglobiais gyvūnais besirūpinančiai VšĮ „Penkta koja“.
2011 m. kovo 18 d. Paul Barblé kultūros centre Liuksemburge dalyvavo konferencijoje „Lietuva – kraštas ir žmonės", skirtoje Lietuvos politinei raidai per pastaruosius 20 metų apžvelgti ir Lietuvos kultūros paveldui pristatyti. Atlikėjas skambino M. K. Čiurlionio kūrinius ir supažindino liuksemburgiečius su šio menininko dailės kūriniais. 2011 metų rugsėjo mėn. Darius Mažintas kartu su muzikologu, Nobelio premijos koncertinės ceremonijos ekspertu prof. Michailu Kaziniku vedė paskaitas-koncertus LR švietimo ir mokslo ministerijoje bei Vilniaus miesto savivaldybėje susirinkusiems įvairių gimnazijų moksleiviams bei pedagogams.
Nuo 2013 m. kovo mėn. iki 2014 m. rugsėjo mėn. Lietuvos Respublikos kultūros viceministras. 2014 m. gruodį Vyriausioji tarnybinės etikos komisija nusprendė, kad buvimo kultūros viceministro poste laikotarpiu D. Mažintas supainiojo viešuosius ir privačius interesus.
LSDP narys.

Brandos atestato klastojimo skandalas

2014 metais viešojoje erdvėje kilus įtarimų dėl Dariaus Mažinto brandos atestato autentiškumo, Generalinė prokuratūra pradėjo tyrimą. Tyrimą išnagrinėjus Generalinė prokuratūra konstatavo, kad minėtas dokumentas yra suklastotas.
Generalinė prokuratūra praneša, kad turimais duomenimis, Vilniaus „Santaros“ vidurinės mokyklos baigimo dokumentas, neva išduotas 1999 m. birželio 23 d., 2001 m. buvo pateiktas D. Mažinto stojant į Lietuvos muzikos ir teatro akademiją (LMTA).
Atliekant patikrinimą nustatyta, kad 1999 m. Vilniaus „Santaros“ vidurinę mokyklą baigusių mokinių sąrašuose D. Mažinto nėra, o Brandos atestatų ir jų priedų apskaitos knygoje nurodytu registracijos numeriu yra užregistruotas kito brandos atestato išdavimas kitam asmeniui.
Vadovaujantis baudžiamuoju įstatymu, tokio dokumento suklastojimas ir jo panaudojimas turėtų būti kvalifikuotas kaip nesunkus tyčinis nusikaltimas. 2001 m., kai suklastotas dokumentas buvo pateiktas LMTA priėmimo komisijai, galiojusiame Baudžiamajame kodekse buvo įtvirtinta, kad asmeniui, padariusiam nesunkų tyčinį nusikaltimą, negali būti priimtas apkaltinamasis nuosprendis, jeigu po yra praėję penkeri metai. Šiuo atveju senaties terminas suėjo 2006 m., todėl pradėti ikiteisminį tyrimą atsisakyta.
Tačiau atsižvelgiant į tai, kad be vidurinį išsilavinimą patvirtinančio brandos atestato asmuo neturi teisės studijuoti aukštesnės pakopos švietimo įstaigoje ir negali įgyti aukštojo išsilavinimo, Vilniaus apygardos prokuratūros vyriausiasis prokuroras Ramutis Jancevičius pavedė prokurorams priimti sprendimą dėl galimybės taikyti viešojo intereso gynimo priemones.

Šeima

Vedęs. Žmona Eglė, sūnus Patrikas.